## Pravilnik o nagradi za rad i naknadi troškova javnog ovršitelja

### NN 91/2011 (3.8.2011.), Pravilnik o nagradi za rad i naknadi troškova javnog ovršitelja

MINISTARSTVO PRAVOSUĐA

1944

Na temelju članka 121. Zakona o javnim ovršiteljima (»Narodne novine«, broj 139/10.) ministar pravosuđa donosi

PRAVILNIK

O NAGRADI ZA RAD I NAKNADI TROŠKOVA JAVNOG OVRŠITELJA

OPĆE ODREDBE

Članak 1.

Ovim se Pravilnikom uređuje način vrednovanja, obračunavanja i plaćanja nagrade za rad i naknada troškova za rad javnog ovršitelja i izdataka koje su stranke dužne platiti javnom ovršitelju za rad obavljen u skladu sa Zakonom o javnim ovršiteljima, Ovršnim zakonom i drugim posebnim propisima.

Članak 2.

(1) Javni ovršitelj ima pravo na nagradu za rad i naknadu troškova iz svog djelokruga u skladu s ovim pravilnikom.

(2) Javnoovršiteljsku nagradu za rad i naknadu troškova iz stavka 1. ovog članka dužna je platiti stranka koja zahtijeva rad javnog ovršitelja.

Članak 3.

(1) Javnoovršiteljska nagrada za rad određuje se:

– prema vrijednosti glavne tražbine koja se namiruje;

– prema vremenu potrebnom za pripremu i obavljanje određene službene radnje u paušalnom iznosu;

– bez obzira na vrijednost ili vrijeme potrebno za poduzimanje određene službene radnje.

(2) Sporazumi o visini nagrade protivni ovom Pravilniku su bez učinka.

Članak 4.

(1) Ako odredbama ovog Pravilnika nije što drugo određeno, nagrada za rad javnog ovršitelja obuhvaća sve radnje koje je on dužan poduzeti.

(2) Javni ovršitelj za odluke može obračunati samo jednu nagradu za rad u skladu s odredbama ovog Pravilnika.

PROVEDBA OVRHE I SLUŽBENE RADNJE

Određivanje nagrade za rad prema vrijednosti glavne tražbine koja se namiruje

Članak 5.

(1) Za sastavljanje ovršnog naloga javnom ovršitelju pripada nagrada za rad

– ako vrijednost glavne tražbine iznosi

od kuna do kuna bodova

0                             5.000,00             25

5.000,01               10.000,00             50

10.000,01           100.000,00           100

100.000,01         250.000,00           150

250.000,01         400.000,00           200

400.000,01         500.000,00           300

Ako vrijednost glavne tražbine prelazi iznos od 500.000,00 kuna, javni ovršitelj ima pravo, pored nagrade od 100 bodova i na dodatnu nagradu od 1 bod za svakih započetih 1.000,00 kn, ali ne više od 5000 bodova.

(2) Za ročište, provedbu javne dražbe i poduzimanje službenih radnji u provedbi ovrhe izvan ureda javnom ovršitelju pripada 50% nagrade za rad iz stavka 1. ovoga članka.

(3) Za sastavljanje prijedloga za provedbu ovrhe i drugih prijedloga, rješenja i zaključka javnom ovršitelju pripada 50% nagrade za rad iz stavka 1. ovoga članka.

(4) Za izdavanje potvrde o europskom ovršnom nalogu javnom ovršitelju pripada 50% nagrade za rad iz stavka 1. ovoga članka.

(5) Kada se ne može utvrditi vrijednost glavne tražbine, za utvrđivanje visine nagrade uzet će se vrijednost glavne tražbine u iznosu od 10.000,00 kuna.

Određivanje nagrade za rad u paušalnom iznosu

Članak 6.

Javnom ovršitelju pripada nagrada za rad u paušalnom iznosu za:

– dostavu podataka o ovšenikovoj imovini – 100 kuna po zahtjevu

– dostavu podataka o osobnom identifikacijskom broju (OIB) – 50 kuna po zahtjevu

– dostavu pismena ovršeniku ili trećim osobama u postupku provedbe ovrhe – 50 kuna

– nadzor nad obročnim ispunjenjem obveze – 50 kuna

– izdavanje potvrde ovršnosti – 100 kuna.

Određivanje nagrade bez obzira na vrijednost ili vrijeme potrebno za poduzimanje određene službene radnje.

Članak 7.

Za obavljanje dostave sudskih pismena, ovršnih isprava i drugih isprava koje su vezane uz ostvarivanje pojedinih prava i obveza (prava iz radnih odnosa i dr.) i javnobilježničkih isprava i odluka po zahtjevu stranke ili javnog bilježnika, javni ovršitelj ima pravo na nagradu u iznosu od 300 kuna za svakog primatelja.

Članak 8.

Javni ovršitelj ima pravo na nagradu za posredovanje na zahtjev ovrhovoditelja i/ili ovršenika u iznosu od 500 kuna bez obzira na uspjeh.

ZAJEDNIČKE ODREDBE

Sudjelovanje više osoba

Članak 9.

(1) Kada u provedbi ovrhe sudjeluje više od dvije stranke, javnom ovršitelju pripada pravo na povišenje nagrade za rad iz članka 5. ovoga Pravilnika za treću i svaku sljedeću stranku za 10%, ali najviše do 50%.

(2) Kada u provedbi ovrhe ili u obavljanju drugih radnji iz ovlasti javnog ovršitelja sudjeluju tumači, javni ovršitelj ima pravo na dodatnu nagradu od 10 bodova.

(3) Tumači iz stavka 2. ovoga članka imaju pravo na nagradu i naknadu troškova po pravilima koji uređuju određivanje nagrade i naknade sudskih tumača.

Članak 10.

Na obavljene službene radnje, javni ovršitelj ima pravo obračunati pripadajući porez na dodanu vrijednost.

Članak 11.

Obračun i naplata troškova na teret protivne strane ne utječe na obračun troškova između javnog ovšitelja i stranke za obavljeni rad i izdatke u vezi s obavljenim radnjama na prijedlog te stranke.

NAKNADA TROŠKOVA

Članak 12.

(1) Javnom ovršitelju pripada naknada troškova za stvarne izdatke koji su bili potrebni za obavljanje povjerenih mu poslova.

(2) U troškove koji se imaju naknaditi prema odredbama ovog Pravilnika spadaju izdaci za poštanske, telefonske, internetske usluge te ostali troškovi.

Članak 13.

Za obavljeni rad izvan sjedišta ureda javnom ovršitelju pripada na ime putnih troškova naknada za prijevoz i stvarni troškovi koje javni ovršitelj ima prilikom izbivanja iz javnoovršiteljskog ureda.

Članak 14.

(1) Ako službenu radnju treba, na zahtjev stranke ili s obzirom na vrstu posla, obaviti izvan ureda, javni ovršitelj ima pravo na dodatnu nagradu zbog izbivanja iz ureda, ako prethodnim odredbama ovoga Pravilnika nije što drugo određeno, u visini od 200 kuna za svaki započeti sat izbivanja iz ureda.

(2) Za poduzimanje radnji izvan radnog vremena javni ovršitelj ima pravo na dodatnu nagradu u visini 50% pune nagrade, ali ne više od 80 bodova.

(3) Ako javni ovršitelj službenu radnju poduzima izvan ureda i izvan radnog vremena, ima pravo na obje nagrade prema stavcima 1. i 2. ovoga članka.

Članak 15.

(1) Pravo na naknadu troškova prijevoza određuje se u visini cijene karte prvog razreda iz ekspresnog vlaka ili broda, avionske karte za poslovni razred i za spavaća kola u vlaku, odnosno kabinu na brodu, ukoliko putovanje mora obaviti noću.

(2) Naknada iz prethodnog stavka pripada javnom ovršitelju u visini prijevoznih putnih troškova za putovanja najkraćim mogućim putem.

(3) Za upotrebu vlastitog automobila javnom ovršitelju pripada nadoknada u visini 30% cijene bezolovnog benzina od 98 oktana za svaki prevaljeni kilometar.

Članak 16.

(1) Javni ovršitelj ima pravo obračunati dnevnicu u visini dnevnice suca.

(2) Ukoliko javni ovršitelj mora ostati na putu izvan sjedišta ureda više od jednog dana ili mora prenoćiti u hotelu, javni ovrštitelj ima pravo na naknadu dnevnice i troškova hotelskog smještaja, osim hotela s pet zvjezdica.

PRIJELAZNE I ZAVRŠNE ODREDBE

Važenje Pravilnika

Članak 17.

Ovaj Pravilnik ostaje na snazi dok ne stupi na snagu Pravilnik o nagradi za rad i naknadi troškova koji će donijeti Javnoovršiteljska komora uz suglasnost ministra nadležnog za poslove pravosuđa.

Vrijednost boda

Članak 18.

Vrijednost boda utvrđuje se u visini od 10,00 kuna.

Članak 19.

Ovaj Pravilnik stupa na snagu 1. siječnja 2012.

Klasa: 011-01/10-01/255
Urbroj: 514-03-01-03/1-11-2
Zagreb, 27. srpnja 2011.

Ministar
Dražen Bošnjaković, v. r.

Pravilnik, NN 91/2011-1944